הסודות המשפחתיים הצפויים ב"ירח בבית 12"
תחרות הקולנוע הישראלי העלילתי בפסטיבל הקולנוע ה–33 של ירושלים נפתחה ביום שישי שעבר. שבעה סרטים הוקרנו בה: "היער שהיה" של גיא רז, "להציל את נטע" של ניר ברגמן, "הרמוניה" של אורי סיון, "שבוע ויום" של אסף פולונסקי, "אבינו" של מני יעיש, "מעבר להרים ולגבעות" של ערן קולירין ו"ירח בבית 12" של דורית חכים.
תחרות הקולנוע הישראלי העלילתי, שהתקיימה בפסטיבל הקולנוע ה–33 בירושלים, ננעלה עם "ירח בבית 12", סרטה העלילתי הארוך הראשון של דורית חכים. היה היו שתי אחיות, מירה (יובל שרף) ולני (יערה פלציג), שגדלו במושב בסביבה משפחתית לא מוצלחת במיוחד.
מירה עזבה לעיר הגדולה, ומנהלת שם מועדון פופולרי יחד עם בן זוגה. לני נשארה במושב, מבודדת, ומטפלת באביהן שלקה בשבץ. מירה ניתקה כמעט כל קשר עם אחותה. למה? סמנו לכם את רשימת כל הסודות המשפחתיים המפרידים בין אחיות אוהבות בעבר ואני בטוח שהרשימה תכלול את הסוד המתגלה בהדרגה. במלים אחרות, בסרט הזה כבר היינו. הוא מזכיר את הדרמות המשפחתיות המשודרות בערוצי טלוויזיה עממיים ("לייף־טיים" האמריקאי, למשל), אבל לא כתוב ומבוים במקצוענות התעשייתית המאפיינת דרמות אלה.